**ΕΝΩΣΗ ΕΡΓΑΖΟΜΕΝΩΝ ΥΠΟΥΡΓΕΙΟΥ ΠΑΙΔΕΙΑΣ**

**ΕΝ.ΕΡ.Υ.Π.**

 Ανδρέα Παπανδρέου 37 , 15180– Μαρούσι - email:eneryp2023@gmail.com – τ.6934919217

Μαρούσι 24 Αυγούστου 2023

 Αρ. Πρωτ.: 04

Προς: Μέλη μας

**Ίδρυση Σωματείου ΕΝ.ΕΡ.Υ.Π. και εγγραφή του στην ΠΟΣΥΠ**

Συναδέλφισσες, συνάδελφοι,

**Με αισθήματα χαράς, τιμής και ευθύνης απέναντι στους συναδέλφους μας, διοικητικούς υπαλλήλους στο Υπουργείο Παιδείας, απέναντι σε όλους εσάς που μαζί πορευόμαστε όλα αυτά τα χρόνια, ανακοινώνουμε την ίδρυση του Σωματείου μας ¨Ένωση Εργαζομένων Υπουργείου Παιδείας¨, δυνάμει της 22/2023 απόφασης έγκρισης του Ειρηνοδικείου Αμαρουσίου, η οποία εγγράφηκε στο Μητρώο των συνδικαλιστικών οργανώσεων στις 17/08/2023 και έλαβε έτσι και την τυπική νομική του υπόσταση.**

**Στις 21/08/2023 η ΠΟΣΥΠ με ομόφωνη απόφαση του Διοικητικού της Συμβουλίου έκανε δεκτό το αίτημα εγγραφής μας και συνεπώς το Σωματείο και τα μέλη της ΕΝΕΡΥΠ τυγχάνουν πλέον της στήριξης και της προστασίας της Ομοσπονδίας μας (ΠΟΣΥΠ) και της ΑΔΕΔΥ.**

Η νέα συνδικαλιστική μας πρόταση η οποία μετουσιώνεται με την απόκτηση και της νομικής της υπόστασης και υπογράφεται από τα 83 ιδρυτικά μέλη της ΕΝΕΡΥΠ, όχι μόνο δεν αποτελεί διασπαστική ενέργεια, αλλά τουναντίον αποτελεί μία ενωτική, ανανεωτική και ελπιδοφόρα ενέργεια, που έρχεται να καλύψει το υφιστάμενο συνδικαλιστικό κενό της εκπροσώπησης ενός μεγάλου ποσοστού των συναδέλφων μας.

Αφήνουμε πίσω μας την τοξικότητα και την μετριότητα και αγωνιζόμαστε για τα συμφέροντα όλων των συναδέλφων μας και του κλάδου μας, διασφαλίζοντας την θέση μας εντός της ΠΟΣΥΠ και της ΑΔΕΔΥ.

Η συνδικαλιστική μας αυτή πρόταση υλοποιείται με ένα σύγχρονο και λειτουργικό καταστατικό, με τριετή θητεία των οργάνων του, με δημοκρατικές διαδικασίες, που θα έχουν ως βάση την συμμετοχή όλων των μελών μας και την ειλικρινή συνεργασία με την Ομοσπονδίας μας.

Συναδέλφισσες, συνάδελφοι,

Η ώρα αυτή της αλλαγής στην συνδικαλιστική εκπροσώπησή μας, η οποία πρόεκυψε ως επιτακτική ανάγκη, είναι η ώρα της προσωπικής ευθύνης του καθενός μας για να προχωρήσουμε συλλογικά, ενωτικά, θεσμικά και αγωνιστικά.

Εσείς θα αξιολογήσετε, θα αποφασίσετε και θα επιβάλλετε την αλλαγή αυτή και κανείς άλλος διότι όπως είναι φυσικό το αίτημα της ανανέωσης, της εξέλιξης και της ελπίδας δεν μπορεί να εμποδιστεί πλέον από οτιδήποτε παλιό, φθαρμένο και ξεπερασμένο.

Εμείς καταθέτουμε την πρόταση μας και σας ζητάμε να την υιοθετήσετε, να την στηρίξετε, να την κάνετε κτήμα σας και να την διαδώσετε, για την επανεκκίνηση, την αναβάθμιση και την πρόοδο του κλάδου και των μελών μας, μέσα από δημοκρατικές και συμμετοχικές διαδικασίες.

**Από σήμερα, εγγράφεστε μέλη της ΕΝΕΡΥΠ, διασφαλίζοντας την θέση μας εντός της ΠΟΣΥΠ και της ΑΔΕΔΥ (επισυναπτόμενα έγγραφα).**

**Από σήμερα, η αλήθεια, η αξιοπρέπεια, η ηθική και η αισθητική βρίσκουν ξανά το νόημα τους στην νέα συνδικαλιστική μας πρόταση!**

**Με γνώση, με εμπειρία, με ευθύνη, με ενσυναίσθηση, με δυναμισμό και με όραμα προχωράμε**

**ΜΟΝΟ ΜΠΡΟΣΤΑ, ΟΛΟΙ ΜΑΖΙ!**

 Για το Δ.Σ.

 Η ΠΡΟΕΔΡΟΣ  Η ΓΕΝ. ΓΡΑΜΜΑΤΕΑΣ

 ΜΕΣΟΛΟΓΓΙΤΟΥ ΓΕΩΡΓΙΑ ΠΑΝΟΠΟΥΛΟΥ ΧΡΙΣΤΙΝΑ